समर्थक कुट्ने एभ्रालाई रातो कार्ड
फ्रान्सेली क्लब मार्सेका डिफेन्डर प्याट्रिस एभ्राले आफ्नै समर्थकलाई लात्तीले हानेपछि खेल सुरु हुनुअघि रातो कार्ड पाएका छन् । बिहीबार युरोपा लिगअन्तर्गत भिटोरिया गुइमाराएसविरुद्धको खेलअघि एभ्राले समर्थकलाई आक्रमण गरेका थिए । 
गुइमाराएस — फ्रान्सेली क्लब मार्सेका डिफेन्डर प्याट्रिस एभ्राले आफ्नै समर्थकलाई लात्तीले हानेपछि खेल सुरु हुनुअघि रातो कार्ड पाएका छन् । बिहीबार युरोपा लिगअन्तर्गत भिटोरिया गुइमाराएसविरुद्धको खेलअघि एभ्राले समर्थकलाई आक्रमण गरेका थिए । ३६ वर्षीय डिफेन्डर र समर्थकबीच भनाभन भएको केही समयमै एभ्राले बायाँ खुट्टाले समर्थकको टाउकोमा हानेका थिए ।वार्मअपका क्रममा मार्सेका केही समर्थक बार नाघेर मैदान नजिकै पुगेर एभ्रालाई जिस्क्याएका थिए । नजिकै रहेका स्वयंसेवकले तुरुन्तै दुवैलाई छुट्याएपछि स्थिति साम्य भएको थियो । खेलमा वैकल्पिक खेलाडीको सूचीमा रहेका एभ्रालाई रेफ्रीले त्यसै समय मैदान छाड्न लगाएका थिए ।मार्सेका प्रशिक्षक रुडी गार्सियाले एभ्राजस्ता अनुभवी खेलाडीबाट गल्ती भएको बताए । ‘एभ्रा निकै अनुभवी खेलाडी हुन् । समर्थकबाट आउने कुनैपनि आलोचनालाई त्यसरी लिनुहुन्न । जस्तो प्रकृतिको गाली गरे पनि उनीहरू हाम्रै समर्थक हुन्,’ गार्सियाले भने ।प्रशिक्षक गार्सियाले एभ्रालाई चिढयाउने समर्थकको पनि आलोचना गरे । ‘आफ्नै खेलाडीलाई जिस्क्याउने र उक्साउने कुनै हालतमा हाम्रो क्लबको समर्थक हुन सक्दैन । समर्थकले त खेलाडीको हौसला पो बढाउने हो,’ उनले थपे ।सन् १९९५ मा पनि फ्रान्सेली फुटबलर एरिक क्यान्टनाले यस्तै हर्कत देखाएका थिए । त्यस समय म्यानचेस्टर युनाइटेडबाट क्रिस्टल प्यालेसको विरुद्ध खेल्दा उनले रातो कार्ड पाए । मैदान छाड्ने समयमा उनलाई विपक्षी समर्थकले जिस्काएपछि क्यान्टोनाले कुङ–फु किक प्रहार गरेका थिए । उक्त घटनाका लागि क्यान्टोनालाई फुटबल संघले ९ महिना प्रतिबन्ध गरेको थियो ।